L-UE ser tadotta sanzjonijiet ġodda kontra individwi Belarussi Illum il-Kunsill adotta konklużjonijiet dwar ir-rispons tal-UE għall-aħħar żviluppi fil-Belarussja. Fil-konklużjonijiet tiegħu, il-Kunsill tenna li l- elezzjonijiet presidenzjali tad-9 ta' Awwissu la kienu ħielsa u lanqas ġusti u li Aleksandr Lukashenko m'għandu ebda leġittimità demokratika. Il-Kunsill itenni l-appoġġ sħiħ tiegħu għas- sovranità u l-indipendenza tal-Belarussja u jissottolinja d-dritt demokratiku tal-poplu tal-Belarussja li jeleġġi l-president tiegħu permezz ta' elezzjonijiet ġodda, ħielsa u ġusti, mingħajr interferenza esterna. Il-Kunsill jikkundanna bil-qawwa l-vjolenza użata mill-awtoritajiet Belarussi kontra d-dimostranti paċifiċi, u jappella għall-ħelsien tal-persuni kollha detenuti b'mod arbitrarju, inkluż il-priġunieri politiċi. F'dan l-isfond, il-konklużjonijiet ifakkru fil-miżuri restrittivi imposti fuq 40 individwu responsabbli għan-natura frodulenti tal-elezzjonijiet presidenzjali u r-repressjoni vjolenti tal-protesti paċifiċi, u jistqarru li l-UE tinsab lesta li tieħu aktar miżuri restrittivi kontra entitajiet u uffiċjali ta' livell għoli , inkluż Aleksandr Lukashenko. L-UE ser tnaqqas il-kooperazzjoni bilaterali mal-awtoritajiet Belarussi fil-livell ċentrali , iżżid l-appoġġ tagħha għall-poplu u s-soċjetà ċivili tal-Belarussja , u tikkalibra mill-ġdid l-assistenza finanzjarja bilaterali tagħha kif adatt. F'konformità ma' dan, l-UE għamlet immedjatament disponibbli riżorsi finanzjarji addizzjonali għall-vittmi tal-vjolenza, għall-organizzazzjonijiet tas-soċjetà ċivili u għall-media indipendenti . Il-konklużjonijiet jenfasizzaw li l-UE tinsab lesta li żżid sostanzjalment l-impenn politiku, il-kooperazzjoni settorjali u l-assistenza finanzjarja tagħha lill-Belarussja dment li l-awtoritajiet tagħha jirrispettaw il-prinċipji tad-demokrazija, l-istat tad-dritt u d-drittijiet tal-bniedem , billi jwaqqfu r-repressjoni u l-abbużi, jippromwovu proċess politiku serju, kredibbli u inklużiv li jirriżulta f'elezzjonijiet ħielsa u ġusti taħt l-osservazzjoni tal-OSKE/ODIHR, u jipprovdu garanziji għar-rispett tad-drittijiet tal-bniedem. Fl-aħħar nett, l-UE tappella lill-awtoritajiet Belarussi biex jinvolvu ruħhom fi djalogu nazzjonali inklużiv u tinsab lesta li tappoġġa tranżizzjoni demokratika paċifika b'diversi strumenti, inkluż pjan komprensiv ta' appoġġ ekonomiku għal Belarussja demokratika. Konklużjonijiet tal-Kunsill dwar il-Belarussja, 12 ta' Ottubru 2020 Din ir-riżorsa bħalissa hi disponibbli biss bil-lingwa jew il-lingwi li ġejjin: Belarussja: l-UE timponi sanzjonijiet għar-repressjoni u l-falsifikazzjoni tal-elezzjoni, stqarrija għall-istampa, 2 ta' Ottubru 2020 Belarussja: Dikjarazzjoni mir-Rappreżentant Għoli f'isem l-UE dwar l-hekk imsejħa "inawgurazzjoni" ta' Aleksandr Lukashenko Dikjarazzjoni mir-Rappreżentant Għoli f'isem l-UE dwar l-eskalazzjoni tal-vjolenza fil-Belarussja, 11 ta' Settembru 2020 Dikjarazzjoni mir-Rappreżentant Għoli f'isem l-UE dwar l-elezzjonijiet presidenzjali tad-9 ta' Awwissu, 11 ta' Awwissu 2020 Relazzjonijiet tal-UE mal-Belarussja Ara l-paġna tal-laqgħa